b'\n_START_ARTICLE_\nFort Clatsop\n_START_PARAGRAPH_\nFort Clatsop oli Lewisin ja Clarkin retkikunnan v\xc3\xa4liaikainen linnake, joka toimi tutkimusmatkaajien tukikohtana talvella 1805 - 1806. Rakennus sijaitsi Tyynenmeren rannalla Oregonissa Columbiajoen suulla ja oli nimetty alueella asuvien clatsop-intiaanien mukaan._NEWLINE_Nykyisen Astorian kaupungin l\xc3\xa4hell\xc3\xa4 sijaitseva paikka on yksi Lewisin ja Clarkin kansallispuiston suojelukohteista, ja tunnettu my\xc3\xb6s Fort Clatsopin kansallisena muistomerkkin\xc3\xa4. Linnakkeen j\xc3\xa4ljenn\xc3\xb6s rakennettiin 1955 kunnes se tulipalon j\xc3\xa4ljilt\xc3\xa4 rakennettiin uudelleen vuonna 2006. Uusi j\xc3\xa4ljitelm\xc3\xa4 on v\xc3\xa4hemm\xc3\xa4n viimeistelty kuin edelt\xc3\xa4j\xc3\xa4ns\xc3\xa4 ja antaa todentuntuisemman kuvan alkuper\xc3\xa4isest\xc3\xa4 Fort Clatsopista.\n_START_SECTION_\nHistoria\n_START_PARAGRAPH_\nLewisin ja Clarkin 44 j\xc3\xa4sent\xc3\xa4 k\xc3\xa4sitt\xc3\xa4nyt retkikunta oli l\xc3\xa4htenyt St. Louista toukokuussa 1804 ja viett\xc3\xa4nyt talven Pohjois-Dakotan alueelle rakentamassaan Fort Mandanissa. Siell\xc3\xa4 ryhm\xc3\xa4 oli jakaantunut kahtia osan j\xc3\xa4senist\xc3\xa4 l\xc3\xa4htiess\xc3\xa4 viem\xc3\xa4\xc3\xa4n tutkimusmateriaalia presidentti Thomas Jeffersonille. Meriwether Lewisin ja William Clarkin johtamina seurueen loput j\xc3\xa4senet jatkoivat suunniteltua tutkimusmatkaa Pohjois-Amerikan mantereen kartoittamattomille alueille. Matka suuntautui l\xc3\xa4pi tasankojen ja yli Kalliovuorten saavuttaen p\xc3\xa4\xc3\xa4tepisteens\xc3\xa4 Tyynenmeren rannalla 7. marraskuuta 1805._NEWLINE_Fort Clatsopin rakennusty\xc3\xb6t aloitettiin joulukuun ensimm\xc3\xa4isell\xc3\xa4 viikolla. Sateiset ja tuuliset s\xc3\xa4\xc3\xa4olosuhteet sek\xc3\xa4 miesten sairastelu hidastivat tukikohdan valmistumista. Rakennukseen p\xc3\xa4\xc3\xa4stiin asumaan hieman ennen joulua. Alkeellinen kasarmi sis\xc3\xa4lsi kaksi eri rakennelmaa ja seitsem\xc3\xa4n huonetta, joista miehist\xc3\xb6 jakoi kesken\xc3\xa4\xc3\xa4n kolme. Retkikunnan vet\xc3\xa4jill\xc3\xa4 oli k\xc3\xa4yt\xc3\xb6ss\xc3\xa4\xc3\xa4n yhteinen huone, samoin oppaana ja tulkkina toimineilla Sacagawealla ja h\xc3\xa4nen miehell\xc3\xa4\xc3\xa4n. Kuudes huone oli tehty tupakointia varten ja seitsem\xc3\xa4s toimi vartiotupana._NEWLINE_Retkikunta ei onnistunut aikomuksessaan tavata mahdollisimman monia Tyynenmeren rannikolla asuvien kansojen p\xc3\xa4\xc3\xa4miehist\xc3\xa4. Paikalliset heimot olivat n\xc3\xa4hneet valkoisia miehi\xc3\xa4 jo aiemmin merimiesten k\xc3\xa4ydess\xc3\xa4 kauppaa heid\xc3\xa4n kanssaan. T\xc3\xa4m\xc3\xa4n vuoksi retkikunnan saapuminen ei tehnyt intiaaneihin suurta vaikutusta. Columbiajoen pohjoisia rantoja kansoittavat chinookit olivat suurin, vaikutusvaltaisin ja parhaiten aseistettu rannikon kansoista. Tutkimusmatkaajat yrittiv\xc3\xa4t turhaan luoda chinookeihin hyv\xc3\xa4t suhteet. Kaiken lis\xc3\xa4ksi n\xc3\xa4m\xc3\xa4 pitiv\xc3\xa4t tuotteillaan siksi kovia hintoja ett\xc3\xa4 amerikkalaisten oli tyydytt\xc3\xa4v\xc3\xa4 kaupank\xc3\xa4yntiin p\xc3\xa4\xc3\xa4asiassa heid\xc3\xa4n linnakkeensa l\xc3\xa4heisyydess\xc3\xa4 asuvien clatsopien kanssa. Missourijoen maaseudulla menestykseksi osoittautunut Yhdysvaltain diplomatia ei toiminut rannikkokansojen keskuudessa._NEWLINE_23. maaliskuuta 1806 retkikunta j\xc3\xa4tti Fort Clatsopin. Viimeisen\xc3\xa4 ty\xc3\xb6n\xc3\xa4\xc3\xa4n Lewis ja Clark j\xc3\xa4ttiv\xc3\xa4t tukikohtaan t\xc3\xa4ydellisen listan retkikunnan j\xc3\xa4senist\xc3\xa4, tarvikkeista ja kartan suunnitellusta paluureitist\xc3\xa4 silt\xc3\xa4 varasta, ett\xc3\xa4 joku alueella liikkuva euro-amerikkalainen ryhm\xc3\xa4 l\xc3\xb6yt\xc3\xa4isi sen.'